KLASA: 034-14/24-01/11

URBROJ: 711-02-02/05-2024-14

Zagreb, 17. listopada 2024.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 2. Zakona o sprječavanju sukoba interesa (Narodne novine, broj 143/21. i 36/24., dalje u tekstu: Zakon) **u postupku redovite provjere imovinske kartice obveznika Ivana Malenice, OIB: ………….., zastupnika u Hrvatskom saboru od 16. svibnja 2024.**,17.listopada 2024., donijelo je

**ZAKLJUČAK**

**Nije utvrđen nesklad odnosno nerazmjer između prijavljene imovine obveznika Ivana Malenice, ministra pravosuđa i uprave od 23. srpnja 2020. do 15. svibnja 2024. te zastupnika u Hrvatskom saboru od 16. svibnja 2024.**, **u godišnjoj imovinskoj kartici za 2023., podnesenoj 3. ožujka 2024. te stanja imovine kako proizlazi iz dostupnih podataka pribavljenih od nadležnih tijela.**

Obrazloženje

Člankom 3. stavkom 1. točkom 4. Zakona propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu Zakona., a točkom 3. istog stavka da su zastupnici u Hrvatskom saboru obveznici u smislu Zakona.

Uvidom u registar obveznika, kojega vodi Povjerenstvo, utvrđeno je da je Ivan Malenica od 23. srpnja 2020. do 15. svibnja 2024. obnašao dužnost ministra pravosuđa i uprave te da od 16. svibnja 2024. obnaša dužnost zastupnika u Hrvatskom saboru, slijedom čega je obvezan postupati sukladno odredbama Zakona.

Člankom 10. Zakona propisano je kojim sve povodom su obveznici dužni podnijeti imovinsku karticu. Sukladno stavku 4. i 5. toga članka Zakona, obveznici su dužni za vrijeme mandata svake godine u siječnju podnijeti godišnju imovinsku karticu za prethodnu godinu sa stanjem na zadnji dan prethodne godine.

Sukladno članku 11. stavku 3. Zakona, obveznici su dužni u imovinskoj kartici prijaviti podatke o svojoj imovini, imovini svojeg partnera i svije maloljetne djece, stečene po svim pravnim osnovama.

Člankom 11. stavkom 5. Zakona propisano je koji se sve oblici imovine podrazumijevaju pod stečenom imovinom o kojoj se podaci moraju prijaviti u imovinsku karticu:

– nekretnine u knjižnom i izvanknjižnom vlasništvu;

– pokretnine koje se upisuju u javni registar i pokretnine veće vrijednosti;

– poslovni udjeli i dionice u trgovačkim društvima i udjeli u društvima osoba;

– udjeli u vlasništvu drugih poslovnih subjekata i subjekti samostalne djelatnosti;

– novčana štednja i kriptovalute čiji je iznos veći ili jednak jednogodišnjem iznosu neto primitka obveznika;

– dugovi, preuzeta jamstva i ostale obveze;

– dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala i drugi dohodak osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohotka,

– primici koji se ne smatraju dohotkom i primici na koje se ne plaća porez na dohodak;

– dospjela potraživanja prema trećim osobama.

Člankom 27. Zakona propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama Zakona i podzakonskih propisa donesenih na temelju Zakona.

Člankom 28. stavkom 1. Zakona propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. Zakona i stanja imovine kako proizlazi iz pribavljenih podataka nadležnih tijela iz članka 27. Zakona. Obveznik je dužan, sukladno odredbi članka 28. stavka 2. Zakona, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je 6. ožujka 2024. donijelo Plan provjera imovinskih kartica za 2024. godinu, KLASA: 034-25/24-01/22, URBROJ: 711-02-02/01-2024-3, (dalje u tekstu: Plan) kojim je predvidjelo da će, pored postupaka redovite provjere imovinskih kartica u predmetima otvorenim na temelju prijava i vlastitih saznanja o mogućem neskladu i nerazmjeru u podacima imovinskih kartica, u 2024. godini provesti postupke provjere posljednje podnesene i u administrativnoj provjeri odobrene imovinske kartice, podnesene od 40 obveznika određenih kategorija iz članka 3. stavka 1. Zakona i to:

* Predsjednik Republike Hrvatske;
* predsjednik i članovi Vlade Republike Hrvatske;
* 7 zastupnika u Hrvatskom saboru prema nasumičnom odabiru;
* 7 župana prema nasumičnom odabiru;
* 7 gradonačelnika prema nasumičnom odabiru.

Plan se primjenjuje na obveznike koji su bili u aktivnom mandatu na dan donošenja Plana. Ovlast provođenja Plana je u okviru propisane nadležnosti provedbe redovite provjere nad svim imovinskim karticama. Napominje se da se u okviru navedenog Plana provjera provodi provjera imovinske kartice obveznika Ivana Malenice kao člana Vlade Republike Hrvatske u vrijeme donošenja istog Plana.

Nadalje, uvidom u registar obveznika utvrđeno je da je imovinska kartica obveznika Ivana Malenice, aktualna u vrijeme donošenja Plana, imovinska kartica od 4. ožujka 2024. povodom godišnje obveze podnošenja. Navedena imovinska kartica je nakon administrativne provjere odobrena i objavljena na mrežnim stranicama Povjerenstva.

Imajući u vidu vrijeme donošenja Plana, izvršena je provjera točnosti gore navedene godišnje imovinske kartice obveznika za kalendarsku 2023. godinu, provjerom prijavljenih imovinskih podataka za koje je Povjerenstvu bila dostupna mogućnost provjere, na temelju ovlaštenja, elektroničkim dohvatom ili traženjem podataka iz upisnika nadležnih državnih tijela Republike Hrvatske.

Povjerenstvo je izvršilo uvid u podnesenu imovinsku karticu obveznika Ivana Malenice te utvrdilo da je obveznik u dijelu imovinske kartice „Opće informacije o obvezniku“, „Podatci o bračnom drugu/životnom partneru/izvanbračnom drugu“, naveo da je oženjen te da je njegov bračni drug …………., OIB: …………., dok je u dijelu „Podaci o djeci“ naveo da je otac troje maloljetne djece, ……, ………. i …….. .

Usporedbom OIB-a ……………. navedenoga u imovinskoj kartici obveznika Ivana Malenice i OIB-a navedenog u izvatku iz Matice vjenčanih, za matično područje …………., za godinu ……..., Povjerenstvo je, na temelju ovlaštenja, utvrdilo da je riječ o istoj osobi, odnosno o …………., bračnom drugu obveznika Ivana Malenice.

Usporedbom navedenih podataka s podacima matice rođenih potvrđen je identitet obveznikove maloljetne. djece, čiju bi eventualnu imovinu bio dužan prijaviti u imovinskoj kartici.

Iz usporedbe podataka koje je obveznik naveo u rubrikama imovinske kartice „Primanja na mjesečnoj razini od dužnosti za koju se podnosi imovinska kartica“, „Ostali prihodi“, „Plaća bračnog druga/izvanbračnog druga/životnog partnera“, „Drugi primici bračnog druga/izvanbračnog druga/životnog partnera“ te „Subvencije/donacije/poticaji/stipendije u korist obveznika/br. druga/mljt. djeteta/poslovnog subjekta samostalne djelatnosti“, s podacima o plaći obveznika od dužnosti za koju se podnosi imovinska kartica, drugim prihodima obveznika, plaći njegova bračnog druga i drugim primicima njegova bračnog druga, pribavljenim iz Informacijskog sustava Porezne uprave Ministarstva financija Republike Hrvatske odnosno baze podataka Evidencije dohodaka i primitaka na temelju posebnog ovlaštenja, ne proizlazi nesklad ili nerazmjer u imovinskoj kartici obveznika.

Iz usporedbe podataka koje je obveznik naveo u rubrici imovinske kartice „Subvencije/donacije/poticaji/stipendije u korist obveznika/br. druga/mljt. djeteta/poslovnog subjekta samostalne djelatnosti“ s podacima o eventualno isplaćenim poticajima obvezniku ili njegovu bračnom drugu, koje je dostavila Agencija za plaćanja u poljoprivredi, ribarstvu i ruralnom razvoju (dalje u tekstu: Agencija za plaćanje) u dopisu KLASA: 701-01/24-01-01/0026, URBROJ: 343-0603/07-24-002, od 20. lipnja 2024., ne proizlazi nesklad ili nerazmjer u imovinskoj kartici obveznika.

Iz usporedbe podataka koje je obveznik naveo u rubrici imovinske kartice „Podatci o nekretninama“ s podacima o vlasništvu obveznika, njegova bračnog druga i maloljetne djece nad nekretninama, pribavljenim iz Zajedničkog informacijskog sustava zemljišnih knjiga i katastra Ministarstva pravosuđa, uprave i digitalne transformacije Republike Hrvatske na temelju posebnog ovlaštenja, ne proizlazi nesklad ili nerazmjer u imovinskoj kartici obveznika.

Iz usporedbe podataka koje je obveznik naveo u rubrici imovinske kartice „Podatci o pokretninama koje se upisuju u javni registar“ s podacima o vlasništvu obveznika i njegova bračnog druga nad vozilima, koje je dostavilo Ministarstvo unutarnjih poslova Republike Hrvatske u dopisu od 18. lipnja 2024., ne proizlazi nesklad ili nerazmjer u imovinskoj kartici obveznika.

Nadalje, iz usporedbe podataka koje je obveznik naveo u istoj rubrici s podacima o vlasništvu obveznika i njegova partnera nad plovilima, koje je dostavilo Ministarstvo mora, prometa i infrastrukture, KLASA: 342-11/24-05/828, URBROJ: 530-04-24-4, od 8. srpnja 2024., ne proizlazi nesklad ili nerazmjer u imovinskoj kartici obveznika.

Iz usporedbe podataka koje je obveznik naveo u rubrici imovinske kartice „Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti)“, s podacima o dionicama, obveznicama ili drugim vrijednosnim papirima čiji su imatelji u relevantnom razdoblju bili obveznik, njegov bračni drug i/ili maloljetna djeca, koje je dostavilo Središnje klirinško depozitarno društvo d.d., Broj: U-231/13-117 JF, od 18. lipnja 2024., ne proizlazi nesklad ili nerazmjer u imovinskoj kartici obveznika.

Nadalje, iz usporedbe podataka koje je obveznik naveo u istoj rubrici s podacima o eventualnim obrtima u vlasništvu obveznika ili njegova bračnog druga iz Preglednika obrtnog registra Ministarstva gospodarstva i održivog razvoja Republike Hrvatske dostupnim na internetu, također ne proizlazi nesklad ili nerazmjer u imovinskoj kartici obveznika.

Nadalje, iz usporedbe podataka koje je obveznik naveo u istoj rubrici s podacima o eventualnim obiteljskim poljoprivrednim gospodarstvima čiji bi nositelj bio obveznik ili njegov partner, koje je dostavila Agencija za plaćanje u dopisu KLASA: 701-01/24-01-01/0026, URBROJ: 343-0603/07-24-002, od 20. lipnja 2024., ne proizlazi nesklad ili nerazmjer u imovinskoj kartici obveznika.

Konačno, iz usporedbe podataka koje je obveznik naveo u istoj rubrici s podacima o tome jesu li obveznik, njegov bračni drug i/ili maloljetna djeca imatelji poslovnih udjela u društvima s ograničenom odgovornošću ili udjela u društvima osoba, koje je dostavilo Ministarstvo pravosuđa, uprave i digitalne transformacije Republike Hrvatske u dopisu KLASA: 740-09/24-01/56, URBROJ: 514-04-01-02-02/02-24-03, također ne proizlazi nesklad ili nerazmjer u imovinskoj kartici obveznika.

Zaključno, iz provedene provjere proizlazi kako u provjerenoj imovinskoj kartici obveznika Ivana Malenice, odnosno u prijavljenom imovinskom stanju koje se odnosi na razdoblje provjere, ne postoji nesklad niti nerazmjer. Stoga nije bilo niti povoda za donošenje zaključka prema članku 28. Zakona niti prosljeđivanja prikupljene dokumentacije Ministarstvu financija Republike Hrvatske, Poreznoj upravi, na temelju članka 29. stavka 2. Zakona.

Slijedom svega navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Ivan Malenica, osobna dostava na adresu obnašanja dužnosti

Hrvatski sabor

Ilica 256B, zgrada 62

(prostor u okviru Hrvatskog vojnog učilišta dr. Franjo Tuđman)

10 000 Zagreb

1. Pismohrana